b'\n_START_ARTICLE_\nCerkev sv. Sigismunda, Polhovica\n_START_SECTION_\nZgodovina\n_START_PARAGRAPH_\nPrvi\xc4\x8d je bila omenjena leta 1526 v analih, ki so navajali, da v njej ni bilo ni\xc4\x8desar, kar bi lahko uporabili kot protitur\xc5\xa1ki davek. Vendar pa se domneva, da je bila na istem mestu \xc5\xbee dve leti prej postavljena kapela Sv. Sigismunda. Druga pisna omemba je iz leta 1581, kjer je prvi\xc4\x8d zavedena kot podru\xc5\xbeni\xc4\x8dna cerkev \xc5\xa0entjernejske \xc5\xbeupnije. \xc5\xa0e do leta 1609 naj ne bi bila posve\xc4\x8dena, zaradi razpadajo\xc4\x8de stavbe pa so v njej prepovedali bogoslu\xc5\xbeje. V njej naj bi bila celo ov\xc4\x8dja staja za sosesko. Do konca 17. stoletja je bila postopno obnovljena in bila leta 1689 omenjena v delu Slava Vojvodine Kranjske. Okrog leta 1780 je bila na Jo\xc5\xbeefinskem voja\xc5\xa1kem zemljevidu omenjena kot edina trdna zgradba na podro\xc4\x8dju vasi Polhovica in Dolenje Mokro Polje. Med letoma 1998 in 2002 je bila zgradba temeljito obnovljena, leta 2004 pa je bil restavriran \xc5\xa1e oltar Svetega \xc5\xbdige, \xc2\xbbvaruha zmage\xc2\xab.\n_START_SECTION_\nOpis\n_START_PARAGRAPH_\nCerkvica slu\xc5\xbei potrebam vasi Polhovica in Dolenje Mokro Polje. Orientirana je proti vzhodu, ima zvonik z dvema zvonovoma, pravokotno ladjo in tristrano zaklju\xc4\x8den prezbiterij. Ima en sam oltar, nad vhodom je lesen kor.'